## L’Institut Valencià de Cultura anuncia la jubilació del director del Cor de la Generalitat, el mestre Francesc Perales

*** El mestre Perales ha sigut durant 36 anys el director de la formació coral de la Generalitat**

L’Institut Valencià de Cultura anuncia la jubilació del mestre Francesc Perales, director del Cor de la Generalitat (CGV), unitat artística dependent de l’IVC, després de 36 anys de dedicació professional.

Des de 1988 Francesc Perales estava al capdavant de la formació coral i durant estes tres dècades ha exercit el seu càrrec amb brillantor, per la qual cosa ha sigut elogiat per mestres de la talla de Lorin Maazel, Zubin Mehta o Riccardo Chailly.

El conseller d’Educació, Cultura Universitats i Ocupació, José Antonio Rovira, ha destacat la trajectòria del mestre Perales i li ha agraït “les seues més de tres dècades d’esforç i dedicació per a situar el Cor de la Generalitat en la cúspide de les formacions corals i elevar el seu nivell d’excel·lència fins a situar-lo com una referència internacional”.

Per la seua banda, el mestre Perales, en unes paraules dirigides als integrants del Cor, als qui va comunicar la seua jubilació dilluns passat, ha expressat: “Recorde el meu primer assaig amb el Cor de València, el dilluns 11 de gener de 1988 en la sala d’actes del Conservatori de Sant Esteve. El vaig iniciar assajant el primer coral homofònic de *La Passió segons Sant Mateu* de J. S. Bach. Trenta-sis anys més tard, concretament el passat 5 de juny, vaig tancar la meua etapa al capdavant del CGV en la nostra sala d’assajos del Palau de les Arts preparant el moviment coral de la *IX Simfonia* de Beethoven. No vaig poder tindre millor inici ni millor final. El que va ocórrer entremig ja ho coneixeu”.

A partir de la jubilació del mestre Perales assumirà transitòriament la direcció del Cor de la Generalitat el director musical adjunt, Jordi Blanch.

**Francesc Perales**

El mestre Francesc Perales (Xàtiva, 1959) va fer els seus estudis musicals a l’escola de la Societat Musical La Primitiva de Xàtiva i en el Conservatori de València, becat per l’Ajuntament de Xàtiva, i va obtindre el títol superior de clarinet. Va estudiar Direcció de Cor i Orquestra amb Eduardo Cifre, José Ferriz i Manuel Galduf, i va obtindre el premi d’honor en les dos especialitats.

Va assistir, a més, a un curs amb Helmuth Rilling. En 1983 va obtindre el segon premi en el Concurs Nacional de Direcció d’Orquestra Manuel Palau, i des de 1988 és director del Cor de la Generalitat Valenciana.

Ha dirigit diferents formacions corals i instrumentals com l’Orquestra de València, Coro Nacional de España, Collegium Instrumentale o el Grup Instrumental de València entre altres, en festivals com Sagunt a Escena, Festival de Música de Granada, Taller d’Òpera del Palau, Festival de Música Contemporània d’Alacant o Festival Ensems.

Ha treballat, així mateix, com a assistent dels mestres Helmuth Rilling i Georges Prêtre. Amb el Cor de la Generalitat ha gravat música procedent dels arxius catedralicis d’Orihuela, Segorbe i Sant Mateu per a l’exposició ‘La llum de les imatges’, i un disc monogràfic sobre Alfredo Aracil per al segell Columna Música. Director honorífic de les societats musicals Primitiva de Xàtiva i Lira Castellonera de Castelló.

Francesc Perales va ser membre del Patronat del Palau de les Arts Reina Sofia, fins a maig de 2018. En 2017 va ser nomenat acadèmic de número de la Reial Acadèmia de Belles Arts de Sant Carles de València.

**Cor de la Generalitat**

El Cor de la Generalitat va ser creat en 1987 amb el nom de Cor de València. És el cor titular del Palau de les Arts de València, al mateix temps que desenrotlla una constant activitat en els principals auditoris espanyols. Ha interpretat les grans obres del repertori simfònic coral i els principals títols del gènere líric, i freqüenta el repertori *a cappella*, amb especial atenció als compositors valencians.

Fecha: 23/10/2024